PMIndiaData/PMIndiaSum huggingface dataset:
जोगबनी-बिराटनगर येथे दुसऱ्या एकात्मिक तपास चौकीचे भारत आणि नेपाळचे पंतप्रधान संयुक्तरित्या करणार उद्‌घाटन

जोगबनी-बिराटनगर दुसऱ्या एकात्मिक तपास चौकीचे पंतप्रधान नरेंद्र मोदी, नेपाळचे पंतप्रधान के. पी. ओली यांच्यासह उद्या उदघाटन करणार आहेत. भारत नेपाळ सरहद्दीवर व्यापार आणि नागरिकांचा प्रवास सुलभ व्हावा यासाठी भारताच्या साहाय्यातून ही चौकी बांधण्यात आली आहे. नेपाळमध्ये भूकंपानंतर भारत सरकारच्या साहाय्यातून उभारण्यात आलेल्या घरे पुनर्बांधणी प्रकल्पातील उल्लेखनीय प्रगती दोन्ही पंतप्रधान पाहतील. गोरखा आणि नुवाकोट जिल्ह्यात 50,000 घरे बांधण्याचे वचन भारताने दिले होते. त्यापैकी 45,000 बांधून पूर्ण झाली आहेत.
दादासाहेब फाळके पुरस्कार मिळाल्याबद्दल रजनीकांत यांचे पंतप्रधानांनी अभिनंदन केले

ज्येष्ठ चित्रपट अभिनेता रजनीकांत यांना दादासाहेब फाळके पुरस्कार जाहीर झाल्यानंतर पंतप्रधान नरेंद्र मोदी यांनी त्यांचे अभिनंदन केले आहे. एका ट्वीटमध्ये पंतप्रधान म्हणाले, " प्रेक्षकांच्या अनेक पिढ्यांमध्ये लोकप्रिय, वैविध्यपूर्ण भूमिका आणि प्रेमळ व्यक्तिमत्त्व … म्हणजेच श्री रजनीकांत . . थलायवा यांना दादासाहेब फाळके पुरस्काराने सन्मानित करण्यात येणार आहे ही अत्यंत आनंदाची बाब आहे. त्यांचे अभिनंदन. "
अभियंता दिनानिमित्त पंतप्रधानांकडून अभियंत्यांना शुभेच्छा, भारतरत्न एम. विश्वेसरैया यांच्या जन्मशताब्दीनिमित्त वंदन

पंतप्रधान नरेन्द्र मोदी यांनी अभियंता दिनानिमित्त अभियंत्यांना शुभेच्छा दिल्या आहेत. तसेच पंतप्रधानांनी भारतरत्न एम. विश्वेसरैया यांच्या जन्मशताब्दीनिमित्त त्यांना वंदन केले आहे. “माझ्या प्रिय अभियंता मित्रांनो, अभियंता दिनाच्या तुम्हाला शुभेच्छा. तुमच्या मेहनतीला व कल्पकतेला माझा सलाम, याचा देशाला खूप फायदा झाला आहे. मी देशाचे महान अभियंते भारतरत्न एम. विश्वेसरैया यांना त्यांच्या जन्मशताब्दीनिमित्त वंदन करतो. मेक इन इंडिया ते डिजिटल इंडियाच्या माध्यमातून 125 कोटी देशवासियांच्या इच्छा-आकांक्षा पूर्ण करण्यासाठी देशातील अभियंत्यांची भूमिका महत्त्वाची ठरणार आहे,” असे पंतप्रधानांनी म्हटले आहे.
राष्‍ट्रीय क्रीडा दिनानिमित्त  मेजर ध्‍यानचंद यांना पंतप्रधानांकडून श्रद्धांजली अर्पण;

पंतप्रधान नरेंद्र मोदी यांनी राष्‍ट्रीय क्रीडा दिनानिमित्त मेजर ध्‍यानचंद यांना श्रद्धांजली अर्पण केली. पंतप्रधानांनी यावेळी विविध क्रीडा पुरस्‍काराने सन्‍मानित खेळाडू व प्रशिक्षकांचे अभिनंदनही केले. “राष्‍ट्रीय क्रीडा दिनानिमित्‍त सर्व क्रीडा प्रेमींना शुभेच्‍छा देतानाचा मेजर ध्‍यानचंद यांना आदरांजली अर्पण करतो. देशात क्रीडापटूची प्रगती होवो, अशी इच्‍छा मी व्‍यक्‍त करतो. विविध क्रीडा पुरस्‍काराने सन्‍मानित होणाऱ्या खेळाडू व प्रशिक्षकांचे अभिनंदन. क्रीडा विश्‍वातील त्‍यांच्‍या प्रयत्‍न व योगदान यांचा आम्‍हांला अभिमान वाटतो”. असे पंतप्रधान म्‍हणाले.
पंतप्रधान 22 मार्च रोजी “मन की बात” मध्ये शेतकऱ्यांशी संवाद साधणार

आकाशवाणीवरील मन की बात कार्यक्रमाद्वारे पंतप्रधान नरेंद्र मोदी शेतकऱ्यांशी संवाद साधणार आहेत. हा कार्यक्रम 22 मार्च रोजी सकाळी 11 वाजता प्रसारित होईल. मन की बातचा हा सहावा भाग आहे. ज्याद्वारे पंतप्रधान नागरिकांसमोर आपले विचार मांडतात. शेतकरी आणि त्यांना भेडसावणारे प्रश्न यावर पंतप्रधानांचा यावेळी भर असेल.त्यांनी नागरिकांना “माय गव्ह.इन” वर सूचना आणि मते पाठवण्याचे आवाहन केले आहे. मन की बातच्या यापूर्वीच्या पाच भागांमध्ये पंतप्रधानांनी जनतेशी थेट संवाद साधला होता. स्वच्छ भारत अभियान, खादीला प्रोत्साहन, कौशल्य विकास, अपंग मुलांसाठी शिष्यवृत्ती, शैक्षणिक संस्थांसाठी पायाभूत सुविधा आणि अंमली पदार्थांची समस्या यांसारख्या जनतेच्या हृदयाचा ठाव घेणाऱ्या प्रश्नांवर त्यांनी भाष्य केले. 22 फेब्रुवारी रोजी प्रसारित झालेल्या भागातून त्यांनी विद्यार्थ्यांना परीक्षेचा ताण आणि चिंता झटकून सकारात्मक दृष्टिकोन अंगीकारण्याचे आवाहन केले. अमेरिकेचे राष्ट्राध्यक्ष बराक ओबामा यांच्या भारत दौऱ्यादरम्यान पंतप्रधानांनी त्यांच्याबरोबर संयुक्तपणे मन की बात द्वारे जनतेशी अनेक मुद्दयांवर संवाद साधला. देशभरातून नागरिकांचा या कार्यक्रमाला उत्साहपूर्ण प्रतिसाद मिळत आहे. आकाशवाणी आणि दूरदर्शनच्या वाहिन्यांवरुन एकाचवेळी हा कार्यक्रम प्रसारित केला जातो. विविध भारती, एफ.एम. गोल्ड आणि एफ. एम. रेन्बो या आकाशवाणीच्या वाहिन्यांवर देखील हा कार्यक्रम ऐकता येईल. पंतप्रधानांच्या अधिकृत संकेतस्थळावरही या कार्यक्रमाचे थेट प्रसारण केले जाते.
सहकारी बँकांना कर्जपुरवठा करण्यासाठी नाबार्डला बाजारातून अल्पकालीन कर्ज घ्यायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने पुढील निर्णयांना कार्योत्तर मंजुरी दिली. • सहकारी बँकांना 4.5 टक्के व्याजदराने कर्जपुरवठा करण्यासाठी नाबार्ड बाजारातील व्याजदराने सुमारे 20 हजार कोटी रुपयांचे अल्प काळासाठी कर्ज घेणार • केंद्रीय अर्थसंकल्पाद्वारे यासाठी नाबार्डला 2 हजार कोटी रुपये अतिरिक्त भांडवल पुरवणार. सुरुवातीला 2016-17 वर्षातच नाबार्डला 500 कोटी रुपयांचे अतिरिक्त भांडवल पुरविणार • कृषी, सहकार्य आणि शेतकरी कल्याण विभागाच्या योजनेनुसार 1.8 टक्के व्याजमाफी आणि 0.2 टक्के नाबार्डचा प्रशासकीय खर्च दिला जाणार. व्याजमाफीचे प्रमाण, नाबार्ड ज्या दराने निधी उभारतो त्यावर अवलंबून राहील. • क्रियाशील किसान क्रेडिट कार्डांचे रुपे/एटीएम प्रणित किसान क्रेडिट कार्डात रुपांतर करण्यासाठी नाबार्ड समन्वय साधणार चांगला पाऊस आणि कर्जाची वाढती मागणी या पार्श्वभूमीवर तसेच कृषी उत्पादनाला चालना देण्यासाठी शेतकऱ्यांना सहकारी बँकांनी मदत करणे गरजेचे आहे. या मंजुरीमुळे शेतकऱ्यांना सहकारी बँकांकडून कमी व्याजदरात अल्प काळासाठी पीक कर्ज उपलब्ध होईल. किसान क्रेडिट कार्डांचे रुपे/एटीएम संचालित किसान क्रेडिट कार्डात रुपांतर झाल्यावर सुलभ पतपुरवठा होईल आणि शेतकऱ्यांकडून डिजिटल आणि रोकडविरहित व्यवहार होतील.
पंतप्रधान 28 जून 2018 ला संत कबीरनगरला भेट देणार

पंतप्रधान नरेंद्र मोदी उद्या उत्तर प्रदेशातल्या संत कबीर नगर जिल्ह्यातल्या मगहर येथे भेट देणार आहेत. थोर संत आणि कवी कबीर यांच्या 500 व्या पुण्यतिथीनिमित्त संत कबीर यांच्या मझारवर ते चादरही चढवतील. संत कबीर गुंफेलाही पंतप्रधान भेट देतील तसेच संत कबीर अकादमीच्या पायाभरणी समारंभानिमित्त कोनशीलेचे अनावरण पंतप्रधानांच्या हस्ते होईल. संत कबीर यांची शिकवण आणि विचार या कोनशीलेवर नमूद करण्यात आले आहेत. त्यानंतर ते मगहर इथे सभेत जनतेला संबोधित करतील. सांस्कृतिक कार्यक्रमाचे आयोजनही यावेळी करण्यात आले आहे.
पॅरीस करारावर स्वाक्षऱ्या करायला केंद्रीय मंत्रिमंडळाची मंजूरी

पॅरीस येथे डिसेंबर 2015 मधे झालेल्या 21व्या कॉन्फरन्स ऑफ पार्टीज् मधे स्वीकारण्यात आलेल्या पॅरीस करारावर स्वाक्षऱ्या करायला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाच्या बैठकीत आज मंजूरी देण्यात आली. केंद्रीय पर्यावरण आणि वन राज्यमंत्री प्रकाश जावडेकर 22 एप्रिल 2016 रोजी भारतातर्फे या करारावर स्वाक्षऱ्या करतील. जागतिक हवामान सहकार्यासंदर्भातला हा करार हवामानातील बदलांसंदर्भात मैलाचा दगड मानला जात आहे. प्रत्येक देशातील सद्यस्थिती विचारात घेता, त्यानुसार संबंधित देशांच्या क्षमता आणि जबाबदाऱ्या निर्धारित करुन, हवामानातील बदलविषयक सहकार्य वृद्धिंगत करणे हा या कराराचा मुख्य उद्देश आहे. विकसनशील देशांचा विकासाचा हक्क यात मान्य करण्यात आला आहे. विकसित देशांच्या नेतृत्वासह शाश्वत जीवनशैली आणि वापराच्या शाश्वत आकृतीबंधाचे महत्त्व, या करारांतर्गत मान्य करण्यात आले आहेत. पर्यावरणातील बदलांचे धोके सौम्य करण्यासाठी विकसित देशांना अर्थसहाय्याचे प्रमाण वाढवण्याची विनंती करण्यात आली आहे. त्यामुळे संबंधित देशांना योग्य तंत्रज्ञान आणि क्षमता उभारणी मोठे सहाय्य मिळू शकणार आहे. या पॅरीस करारामधे भारताने उपस्थित केलेले सर्व महत्त्वाचे मुद्दे आणि अपेक्षा समाविष्ट
भारत-मोरोक्को दरम्यान सायबर सुरक्षा क्षेत्रात सहकार्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत-मोरोक्को दरम्यान सुरक्षा क्षेत्रात सहकार्य कराराला केंद्रीय मंत्रिमंडळाने मंजुरी दिली आहे. सामंजस्य करारावर 25 सप्टेंबर 2018 ला स्वाक्षऱ्या करण्यात आल्या होत्या. शोध, ठराव आणि सुरक्षा संबंधी प्रतिबंध तसेच माहिती आणि अनुभवाचे आदानप्रदान संदर्भात भारत-मोरोक्को संबंधांना याद्वारे प्रोत्साहन देण्यात येईल. तसेच या सामंजस्य कराराच्या अंमलबजावणीद्वारे क्षमता वाढ, सायबर सुरक्षा परस्पर लाभ मिळणार आहेत.
टेक्सासच्या राज्यपालांनी घेतली पंतप्रधानांची भेट

भारत दौऱ्यावर आलेले अमेरिकेतल्या टेक्सास राज्याचे राज्यपाल ग्रेग ॲबॉट यांनी बुधवारी पंतप्रधान नरेंद्र मोदी यांची भेट घेतली. भारत आणि अमेरिकेतल्या भागीदारीत मोठी वाढ होत असून टेक्सासबरोबर व्यापार उदीम, ऊर्जा, उद्योग, शिक्षण आणि नागरिकांमधले संबंध या क्षेत्रातल्या वाढत्या दुव्यांचे महत्व पंतप्रधानांनी अधोरेखित केले. टेक्सासमध्ये राहणारे भारतीय वंशाचे नागरिक टेक्सास आणि अमेरिकेसाठी देत असलेल्या योगदानाबद्दल राज्यपाल ॲबॉट यांनी कौतुक केले.
पंतप्रधान नरेंद्र मोदी 21 डिसेंबरला प्रयागराजला भेट देणार,महिला सबलीकरणविषयक कार्यक्रमालाही राहणार उपस्थित,सुमारे 2 लाख महिला  होणार सहभागी

पंतप्रधान नरेंद्र मोदी 21 डिसेंबर 2021 ला प्रयागराजला भेट देणार असून सुमारे 2 लाख महिला सहभागी होणार असलेल्या एका कार्यक्रमाला पंतप्रधान उपस्थित राहणारा आहेत. महिला सबलीकरणासाठी प्रामुख्याने उपेक्षित स्तरावरच्या महिलांना आवश्यक कौशल्ये,प्रोत्साहन आणि संसाधने पुरवत त्याद्वारे महिला सबलीकरणासाठीच्या पंतप्रधानांच्या दृष्टीकोनाला अनुसरत या कार्यक्रमाचे आयोजन करण्यात आले आहे. महिलांना सहाय्य करणाऱ्या या कार्यक्रमात पंतप्रधान, स्वयंसहाय्यता गटांच्या बँक खात्यात 1,000 कोटी रुपये हस्तांतरित करणार असून सुमारे 16 लाख महिलांना याचा लाभ होणार आहे. दीनदयाल अंत्योदय योजना- राष्ट्रीय ग्रामीण उपजीविका अभियानाअंतर्गत हे हस्तांतरण करण्यात येणार असून 80,000 स्वयंसहाय्यता गटांना समुदाय गुंतवणूक निधी ( सीआयएफ) म्हणून प्रत्येकी 1.10 लाख रुपये आणि 60,000 स्वयंसहाय्यता गटांना फिरता निधी म्हणून प्रत्येकी 15,000 रुपये प्राप्त होणार आहेत. या कार्यक्रमात 20,000 व्यवसाय समन्वयक सखींना (
ओबीसी खासदार आणि नेत्यांच्या शिष्टमंडळाने घेतली पंतप्रधानांची भेट

भाजपामधील इतर मागासवर्गीय नेते आणि खासदारांनी आज नवी दिल्ली येथे पंतप्रधान नरेंद्र मोदी यांची भेट घेतली. इतर मागासवर्ग आयोगाला वैधानिक दर्जा दिल्याबद्दल शिष्टमंडळाने पंतप्रधानांचा सत्कार केला. या ऐतिहासिक पावलामुळे इतर मागासवर्ग समुदाय सक्षम होण्यास साहाय्य मिळेल, असे सदस्यांनी सांगितले. पाठिंब्याबद्दल आणि कौतुकाबद्दल पंतप्रधानांनी शिष्टमंडळाचे आभार मानले. ओबीसी समुदायाच्या उन्नतीसाठी काम सुरु ठेवण्याचे पंतप्रधानांनी त्यांना सांगितले. आपल्या हक्कांबाबत समाजात जागरुकता निर्माण करण्याचे आवाहन त्यांनी सदस्यांना केले. केंद्रीय मंत्री धर्मेंद्र प्रधान आणि राज्यमंत्री (स्वतंत्र कार्यभार) संतोष कुमार गंगवार यावेळी उपस्थित होते.
राष्ट्रीय कृषी बाजाराच्या ई-नॅमचा पंतप्रधानांच्या हस्ते शुभारंभ

पंतप्रधान नरेंद्र मोदी यांनी आज राष्ट्रीय कृषी बाजाराच्या ई-नॅम या ई-व्यापार मंचाच्या शुभारंभ प्रसंगी उपस्थित शेतकऱ्यांना संबोधित केले. आठ राज्यातले 21 बाजार आजपासून ई-नॅम मध्ये सहभागी झाले आहेत. या उपक्रमामुळे पारदर्शकता येईल, ज्याचा शेतकऱ्यांना मोठा फायदा होईल, असे त्यांनी सांगितले. कृषक समाजासाठी हे परिवर्तनाचे पाऊल असल्याचे नरेंद्र मोदी यांनी सांगितले. कृषी क्षेत्राकडे सर्वंकष नजरेने पाहण्याची गरज आहे आणि त्यानंतरच शेतकऱ्यांचा सर्वाधिक फायदा सुनिश्चित करता येईल. सरकारने हाती घेतलेल्या विविध उपक्रमांची तसेच कृषी उत्पन्न वाढवण्यासाठी आणखी काय करता येईल ? या विषयाची माहिती पंतप्रधानांनी शेतकऱ्यांना दिली.
भारत आणि सिंगापूर दरम्यान नियोजन क्षेत्रातील सहकार्यावरील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि सिंगापूर दरम्यान शहर नियोजन आणि विकास क्षेत्रातसह्कार्यावरील सामंजस्य कराराला कार्योत्तर मंजुरी दिली. ३१ मे २०१८ रोजी या करारावर स्वाक्षऱ्या करण्यात आल्या होत्या. शहर विकास आणि व्यवस्थापन क्षेत्रात आणि अन्य क्षेत्रात सिंगापूरमधील संस्थांच्या अनुभवाचा लाभ घेण्यासाठी महानगर पालिकांसहकेंद्र आणि राज्य सरकारच्या संस्थांना मदत पुरवणे आणि याद्वारे शहर पुनरुत्थान अभियानाला मदत करणे हा या कराराचा उद्देश आहे.यामुळेनीती आयोगात क्षमता निर्मिती होईल आणि पुरावा आधारित धोरण आखणी, मूल्यमापन आदी बाबींमध्ये अधिकाऱ्यांचे कौशल्य वाढेल आणिनीती आयोगाला अधिक प्रभावीपणे निर्णय घेणे शक्य होईल. या करारांतर्गत , शहर नियोजन, पाणी , घनकचरा व्यवस्थापन, प्रभावी वाहतूक प्रणाली आणि सार्वजनिक अर्थसहाय्य (सार्वजनिकखासगी भागीदारी) या क्षेत्रात क्षमता निर्मिती कार्यक्रम हाती घेतले जातील. मुख्य प्रभाव: या करारामुळे उत्तम पद्धतीच्या ज्ञानाचा प्रसार होईल, क्षमता वाढेल आणि शहर नियोजन, पाणी आणि घनकचरा व्यवस्थापन , वाहतूकप्रणाली आणि सार्वजनिक वित्त पुरवठा या क्षेत्रात राज्य आणि केंद्र स्तरावरील विविध सरकारी संस्थांना मदत मिळेल. लाभार्थी: केंद्र, राज्य सरकार आणि शहरी स्थानिक संस्थांमधील अधिकाऱ्यांच्या ज्ञानाची व्याप्ती वाढल्याने त्यांना थेट लाभ होईल आणि पर्यायानेशहरी नागरी सुविधांमध्ये सुधारणा होईल.
आण्विक त्रयीच्या निर्मितीबद्दल पंतप्रधानांकडून आयएनएस अरिहंतच्या नौदल कर्मचाऱ्यांचे अभिनंदन

धोरणात्मक आण्विक पाणबुडी ‘आयएनएस अरिहंत’च्या च्या पहिल्या यशस्वी टेहळणीवरून परतल्याबद्दल पंतप्रधान नरेंद्र मोदी यांनी या पाणबुडीवरील सर्वांचे अभिनंदन केले. याप्रसंगी पंतप्रधानांनी भारताला मोजक्या देशांच्या पंगतीत नेऊन बसवल्याबद्दल या पाणबुडीवरील नौदल अधिकाऱ्यांचे अभिनंदन केले. अरिहंतचे यशस्वी कार्यान्वयन हे भारताच्या तंत्रज्ञानात्मक ताकदीचे आणि लष्कराच्या विविध शाखांमधील उत्तम ताळमेळाचे उदाहरण आहे असे ते म्हणाले. भारताच्या शूर सैनिकांचे धैर्य आणि शास्त्रज्ञांचे ज्ञान आणि चिकाटी यामुळेच यशस्वी आण्विक प्रयोगांचे एका अत्यंत जटील आणि कार्यक्षम आण्विक त्रयीत रुपांतर झाले आहे, असे पंतप्रधान म्हणाले. भारतीयांची एक नवा भारत आणि शक्तिमान भारत पाहण्याची इच्छा आहे त्यासाठी त्यांनी अथक प्रयत्न केले आहेत. एक सशक्त, भारत अब्जावधी भारतीयांच्या आकांक्षा पूर्ण करेल आणि जागतिक शांतता आणि स्थैर्याचा पाया मजबूत असेल. या मोहिमेत सहभागी अधिकारी आणि त्यांच्या कुटुंबियांना पंतप्रधानांनी दीपावलीच्या प्रकाशपर्वाबद्दल शुभेच्छा दिल्या आहेत. ‘‘जसे प्रकाश अंधार दूर करतो तसेच ‘आयएनएस अरिहंत’ निर्भयतेचा मापदंड बनेल’’ अशा शब्दांत पंतप्रधानांनी शुभेच्छा दिल्या. एका जबाबदार आण्विक ताकदीप्रमाणे भारताने आण्विक अधिकार आणि नियंत्रण ढाचा, सुरक्षा यंत्रणा आणि कठोर राजकीय नियंत्रण याबाबींची काळजी घेतली आहे. भारत वाजपेयींच्या नेतृत्वाखाली 2003 मध्ये ठरवलेल्या ‘प्रथम वापर न करण्याच्या’सिद्धांताशी बांधील आहे.
राष्ट्रीय मतदार दिनानिमित्त पंतप्रधानांनी सर्व नागरीक आणि मतदारांना शुभेच्छा दिल्या

पंतप्रधान नरेंद्र मोदी यांनी राष्ट्रीय मतदार दिनानिमित्त सर्व नागरीक आणि मतदारांना शुभेच्छा दिल्या आहेत. “सर्व नागरीक आणि मतदारांना राष्ट्रीय मतदार दिनाच्या शुभेच्छा. लोकशाही मजबूत करणा-या विस्मयजनक कार्याबद्दल निवडणूक आयोगाचे अभिनंदन. “सर्व समावेशक आणि गुणात्मक सहभाग हा या वर्षीची संकल्पना आहे, ज्यामुळे सक्रीय सहभागातून अधिक नागरीकांना आपली लोकशाही मजबूत होण्याची प्रेरणा मिळेल” असे पंतप्रधानांनी म्हटलं आहे.
भारत आणि सोमालिया यांच्यातल्या कैद्यांच्या हस्तांतरणासंदर्भातल्या कराराला मंत्रिमंडळाच्या मंजूरी

भारत आणि सोमालियामध्ये कैद्यांच्या हस्तांतरणासंदर्भातल्या करारावर स्वाक्षऱ्या करण्याला आणि मंजूरी द्यायला मंत्रिमंडळाने मान्यता दिली आहे.यामुळे सोमालियामधील तुरुंगातल्या भारतीय कैद्यांना, उर्वरित शिक्षेसाठी भारताकडे तर भारतीय तुरुंगातल्या सोमालियन कैद्यांना त्यांच्या मायदेशी सुपूर्द करणे सुलभ होणार आहे. ब्रिटन, श्रीलंका, ब्राझील, इराण, सौदी अरेबिया, कंबोडिया, इटली, दक्षिण कोरिया, बांगलादेश यासारख्या देशांबरोबर भारताने असा द्विपक्षीय करार केला आहे.
श्रीलंकेचे राष्ट्रपती मैत्रीपाला सिरिसेना यांनी पंतप्रधानांना दूरध्वनी करुन उरी येथील  दहशतवादी हल्ल्याबद्दल  शोक व्यक्त केला

राष्ट्रपती मैत्रीपाला सिरिसेना यांनी पंतप्रधान नरेंद्र मोदी यांना दूरध्वनी करुन जम्मू आणि काश्मीरमधील उरी येथील दहशतवादी हल्ल्याबद्दल शोक व्यक्त केला. राष्ट्रपती सिरिसेना यांनी सीमेपलिकडून झालेल्या दहशतवादी हल्ल्याचा तीव्र निषेध केला आणि मृतांच्या कुटुंबियांप्रति शोकभावना व्यक्त केल्या. प्रांतातील दहशतवादाचे संकट संपवण्यासाठी सर्व देशांमध्ये कायमस्वरुपी सहकार्याची गरज असल्याचे ते म्हणाले.
केंद्रीय राखीव पोलीस दल  जवानांच्या वृक्षारोपण मोहिमेची  पंतप्रधानांकडून प्रशंसा

सीआरपीएफ अर्थात केंद्रीय राखीव पोलीस दल जवानांच्या वृक्षारोपण मोहिमेचे पंतप्रधानांनी प्रशंसा केली आहे. या मोहिमेअंतर्गत विश्वनाथ धाम आणि ज्ञानवापीच्या सुरक्षेसाठी तैनात सीआरपीएफच्या तुकडीने 75,000झाडे लावली आहेत. हे प्रयत्न संपूर्ण देशासाठी एक उदाहरण असल्याचे पंतप्रधानांनी म्हटले आहे. त्यांनी ट्विट केले: “सीआरपीएफ जवानांचा हा उपक्रम प्रत्येकाला प्रेरणा देणारा आहे. सुरक्षेचे पहारेदार असलेल्या जवानांचा पर्यावरण रक्षणाचा हा प्रयत्न देशासाठी एक आदर्श आहे. @crpfindia”
भारत आणि लिथुआनिया  यांच्यातल्या प्रत्यर्पण करारावर केंद्रीय मंत्रिमंडळाची मोहोर

भारत आणि लिथुआनिया यांच्यात प्रत्यर्पण करारावर स्वाक्षरी करायला आणि मंजुरी द्यायला केंद्रीय मंत्रिमंडळाने मान्यता दिली आहे. या करारामुळे दहशतवादी,आर्थिक गुन्हेगार आणि इतर गुन्हेगारांना परस्परांकडे हस्तांतरीत करण्यासाठी कायद्याचे अधिष्ठान मिळणार आहे. भारताविरुद्ध गुन्हे करणाऱ्या दहशतवाद्यांसह, अट्टल गुन्हेगारांना, फौजदारी खटल्यासाठी लिथुआनियातून भारतात आणण्यासाठी हा करार उपयुक्त ठरणार आहे.याद्वारे गुन्हेगारांना न्यायाच्या चौकटीत आणून समाजात शांतता नांदण्यासाठी मदत होणार आहे.
पावसाळी अधिवेशन  2016 च्या पार्श्वभूमीवर संसदेबाहेर पंतप्रधानांनी माध्यमांना निवेदन दिले

तुम्हा सर्वांना नमस्कार. यंदाचा 15 ऑगस्ट देशाच्या स्वातंत्र्याचा 70 व्या वर्षाचा एक महत्त्वपूर्ण टप्पा आहे, आणि 15 ऑगस्ट पूर्वी हे अधिवेशन होत आहे आणि म्हणूनच स्वातंत्र्यासाठी प्राणांचे बलिदान देणाऱ्या सर्व महापुरुषांचे स्मरण करुन, या अधिवेशनात, या 70 वर्षांच्या प्रवासाला नव्या उंचीवर नेण्यासाठी, देशाला एक नवीन गती देण्यासाठी खूपच चांगल्या पातळीवरची चर्चा व्हावी, अतिशय महत्वपूर्ण निर्णय व्हावेत, जलद गतीने देशाची प्रगती व्हावी यासाठी सर्वांनी मिळून खांद्याला खांदा लावून संसदेमध्ये देशाला दिशा देण्याचे काम व्हावे. मला खात्री आहे कि सर्व पक्ष, गेले काही दिवस सर्वांबरोबर स्वतंत्रपणे चर्चा होत आहे आणि त्यातून हीच भावना दिसत आहे की प्रत्येकाला चांगल्यातले चांगले निर्णय व्हावे, जलद गतीने देश पुढे जावा असे वाटत आहे. तुम्हा सर्वांना देखील खूप-खूप शुभेच्छा. धन्यवाद!
पंतप्रधानांचे आज अतिरिक्त आणि संयुक्त सचिवांसह तिसरे संभाषण

पंतप्रधान नरेंद्र मोदी यांनी आज शनिवार दिनांक 27 ऑगस्ट रोजी सरकारच्या 80 अतिरिक्त आणि संयुक्त सचिवांशी संभाषण केले. हे ठरविलेल्या 5 संभाषणांपैकी तिसरे असून, याद्वारे संबंधित अधिकाऱ्यांचे मत, अभिप्राय, अनुभव पंतप्रधान जाणून घेत असतात. आजच्या संभाषणात कृषी, पेयजल, नागरी मध्यवर्ती प्रशासन, सरकारमध्ये एकत्रित कामाच्या प्रक्रियेला प्रोत्साहन, प्रकल्प अंमलबजावणी, शिक्षण निर्मिती, अंतर्गत सुरक्षा आणि सौरऊर्जा या विषयांवर पंतप्रधानांनी उपस्थित सचिवांची मते जाणून घेतली. या वेळी बोलतांना पंतप्रधानांनी प्रकल्प समन्वयनासाठी ‘प्रगती’ला प्राथमिकता देत असल्याचा उल्लेख केला. निर्मितीसंदर्भात बोलतांना पंतप्रधान म्हणाले की, भारतातील इलेक्ट्रॉनिक्स निर्मितीतील इको सिस्टीमद्वारे आता वैद्यकीय उपकरणांच्या निर्मितीवर प्रकाश टाकण्यात यायला हवा. पंतप्रधानांनी सरकारमध्ये सकारात्मक कार्यपद्धतीचे वातावरण असायला हवे, यावर भर देतांना सांगितले की, कार्यस्थळ हा संघटनात्मक उद्योग आहे. ते पुढे म्हणाले की, एकदा नवीन कायदे अस्तित्वात आल्यानंतर जुन्या कायद्यांचे परिक्षण करुन, नको असलेले कायदे काढुन टाकण्यात येतील. सध्या भारताला जागतिक पातळीवर सकारात्मक वातावरण निर्माण झाले असल्याचे सांगतांना पंतप्रधानांनी सचिवांना वर्ष 2022 पर्यंतच्या नवीन भारताच्या निर्मितीमध्ये विशिष्ट उद्देश ठेऊन कार्य करण्याचे आवाहन केले. त्यांनी अधिकाऱ्यांना भारतातील सर्वाधिक मागासलेल्या 100 जिल्ह्यांवर लक्ष केंद्रित करा, ज्यामुळे ते जिल्हे विविध विकासात्मक मापदंडाद्वारे राष्ट्रीय सरासरी पातळीपर्यंत पोहोचू शकतील, असे सांगितले.
दुसऱ्या दुतावासासाठी जमिनीच्या हस्तांतरणाला मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत नवी दिल्लीतल्या द्वारका परिसरातल्या सेक्टर – 24 मधील 34.87 हेक्टर भूमीच्या हस्तांतरणाला मान्यता देण्यात आली. ही जमीन दिल्ली विकास प्राधिकरणाकडून भूमी आणि विकास कार्यालयाला देण्यात येणार आहे. या भूमीचा वापर प्रस्तावित दुसऱ्या दुतावासाची इमारत बांधण्यासाठी करण्यात येणार आहे. सध्या चाणक्यपुरी येथे एक दुतावास इमारत आहे. मात्र आंतरराष्ट्रीय संस्थांचे प्रतिनिधी आणि इतर राजदुतांसाठी जागा कमी पडत असल्याने आणखी एक दूतावास इमारत बांधण्याचा प्रस्ताव आला असून त्यासाठी द्वारका भागातील ही जागा देण्याचा निर्णय घेण्यात आला.
फ्रान्सच्या युरोप आणि परराष्ट्र व्यवहार मंत्री कॅथरीन कोलोना यांनी घेतली पंतप्रधान नरेंद्र मोदी यांची भेट

नवी दिल्ली, 14 सप्टेंबर 2022 फ्रान्सच्या युरोप आणि परराष्ट्र व्यवहार मंत्री कॅथरीन कोलोना यांनी आज पंतप्रधान नरेंद्र मोदी यांची भेट घेतली. त्या 13 ते15 सप्टेंबर या कालावधीत भारताच्या अधिकृत दौऱ्यावर आहेत. द्विपक्षीय आणि परस्पर हितसंबंधांच्या इतर मुद्यांवर दोघांनी चर्चा केली. तसेच कोलोना यांनी फ्रान्सचे राष्ट्राध्यक्ष इमॅन्युएल मॅक्रॉन यांचा मैत्री आणि सहकार्याचा संदेश मोदी यांना दिला. पॅरिस आणि जर्मनीतील श्लोस एलमाऊ येथे राष्ट्राध्यक्ष मॅक्रॉन यांच्यासोबत झालेल्या अलीकडच्या भेटींच्या आठवणींना मोदी यांनी उजाळा दिला आणि मॅक्रॉन लवकरात लवकर भारतभेटीवर यावेत, अशी इच्छा व्यक्त केली.
पोलिस  स्मृती दिनी पंतप्रधानांच्या हस्ते केंद्रीय राखीव पोलिस दलातील हुतात्म्‍यांबाबतच्या  स्मृती  ग्रंथाचे  प्रकाशन

पोलिस स्मृती दिनानिमित्त 21 ऑक्टोबर रोजी आज नवी दिल्लीत “योध्यांचे स्मरण” या पुस्तकाचे पंतप्रधान नरेंद्र मोदी यांच्या हस्ते प्रकाशन झाले. कर्तव्य बजावतांना प्राणाची आहुती देणाऱ्या केंद्रीय राखीव पोलिस दलातल्या शूर जवानांच्या स्मृतींना हे पुस्तक अर्पण करण्यात आले आहे. प्रत्येक पोलिस दलाने अधिकारी आणि जवानांच्या शौर्य कथांचे एकत्रिकरण केले पाहिजे, म्हणजे भावी पिढयांसाठी ते प्रेरणादायी ठरतील, अशी इच्छा पंतप्रधानांनी 2014 मध्ये पोलिस महासंचालकांच्या वार्षिक परिषदेत व्यक्त केली होती. देशभरातल्या केंद्रीय राखीव पोलिस दलांच्या प्रत्येक तळावर हुतात्म्यांच्या कुटुंबियांना या पुस्तकाची प्रत भेट देण्यात येईल.
भ्रष्टाचार, दहशतवाद आणि काळ्या पैशाविरुद्ध सुरु केलेल्या यज्ञात मनापासून सहभागी झाल्याबद्दल पंतप्रधानांचे जनतेला अभिवादन

भ्रष्टाचार, दहशतवाद आणि काळ्या पैशाविरुद्ध सुरु असलेल्या यज्ञात मनापासून सहभागी झाल्याबद्दल पंतप्रधान नरेंद्र मोदी यांनी जनतेला अभिवादन केले आहे. सरकारच्या विमुद्रीकरणाच्या निर्णयाचे फायदे पंतप्रधानांनी ट्विटरवरुन सांगितले. रोकडमुक्त व्यवहार वाढविण्याचे आणि आर्थिक व्यवहारांमध्ये अद्ययावत तंत्रज्ञानाचा अवलंब करण्याचे आवाहन पंतप्रधानांनी केले आहे. “भ्रष्टाचार, दहशतवाद आणि काळा पैसा याविरुद्ध सुरु असलेल्या यज्ञात मनापासून सहभागी झाल्याबद्दल मी भारतीय जनतेला अभिवादन करतो. आपल्या देशाचा आर्थिक कणा असलेले शेतकरी, व्यापारी आणि मजूर यांना या निर्णयाचा फायदा झाला आहे. मी सुरुवातीलाच सांगितले होते सरकारच्या उपायांमुळे काहीसा त्रास होईल पण हा अल्पावधीचा त्रास पुढे मोठ्या सफलतेकडे घेऊन जाणार आहे. यापुढे ग्रामीण भारताच्या प्रगती आणि समृद्धीच्या आड भ्रष्टाचार आणि काळा पैसा येणार नाही. आपल्या गावांना त्यांचा न्याय हक्क मिळालाच पाहिजे. रोकडमुक्त व्यवहार सुरु करण्यासाठी आणि आर्थिक व्यवहार अद्ययावत तंत्रज्ञानाने सुरु करण्यासाठी ही ऐतिहासिक संधी आहे. माझ्या तरुण मित्रांनो, तुम्ही बदलाचे दूत आहात. तुम्ही असे दूत आहात जे देश भ्रष्टाचारमुक्त करतील. एकत्रपणे आपण काळ्या पैशाविरुद्धची लढाई जिंकू. यामुळे गरीब, निम्न मध्यम वर्ग आणि मध्यम वर्ग सक्षम होईल आणि त्याचा फायदा पुढच्या पिढ्यांना होईल” असे पंतप्रधानांनी म्हटले आहे.
गृहनिर्माण नियामक विधेयक 2015 ला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने राज्यसभेच्या निवड समितीने नोंद केलेल्या गृहनिर्माण (नियामक आणि विकास) विधेयक 2015 ला मंजुरी दिली. हे विधेयक आता संसदेत विचार-विनिमयासाठी आणि पारित करण्यासाठी सादर केले जाईल. गृहनिर्माण (नियामक आणि विकास) विधेयक ग्राहकांच्या हितांचे संरक्षण करणे, गृहनिर्माण क्षेत्रातील व्यवहारांमध्ये नि:पक्षपातीपणा आणणे आणि वेळेवर प्रकल्पांची अंमलबजावणी सुनिश्चित करण्यासाठी महत्त्वाचे पाऊल आहे. या विधेयकामुळे, तंटयांचा त्वरित निपटारा आणि गृहनिर्माण क्षेत्राच्या वाढीसाठी समान नियामक वातावरण उपलब्ध होईल. यामुळे गृहनिर्माण क्षेत्रातील देशी आणि परदेशी गुंतवणुकीला चालना मिळेल आणि खासगी भागीदारी वाढवून “सर्वांसाठी घरे” पुरवण्याचा भारत सरकारचा उद्देश साध्य होण्यास मदत होईल. गृहनिर्माण नियामक प्राधिकरणाकडे गृहनिर्माण योजना आणि गृहनिर्माण एजंटांच्या नोंदणीच्या माध्यमातून ग्राहकांना प्रर्वतकाकडून आवश्यक खुलासा या विधेयकामुळे सुनिश्चित होईल. गृहनिर्माण क्षेत्रात, पारदर्शकता आणि उत्तरदायित्वाची भावना प्रस्थापित करुन या क्षेत्रातील ग्राहकांचा विश्वास पुन्हा स्थापित करणे आणि भांडवली आणि वित्तीय बाजारपेठेत या क्षेत्राचा प्रवेश सुकर करणे हा या विधेयकाचा उद्देश आहे. या विधेयकामुळे, प्रकल्पाची प्रभावी अंमलबजावणी, व्यावसायिकपणा आणि मानकीकरणाच्या माध्यमातून या क्षेत्राच्या विकासाला प्रोत्साहन मिळेल. विधेयकाची ठळक वैशिष्टये • व्यावसायिक आणि निवासी गृहनिर्माण प्रकल्पांना लागू. • गृहनिर्माण क्षेत्रातील व्यवहारांवर नियंत्रण ठेवण्यासाठी राज्ये/केंद्रशासित प्रदेशांमध्ये गृहनिर्माण नियामक प्राधिकरण स्थापन करणे. • प्राधिकरणाकडे गृहनिर्माण प्रकल्प आणि गृहनिर्माण एजंटांची नोंदणी • सर्व नोंदणीकृत प्रकल्पांबाबत खुलासा अनिवार्य, यात प्रवर्तक, प्रकल्प, आराखडा, भूखंडाची स्थिती, मंजुऱ्या, करार, एजंट, कंत्राटदार, वास्तुरचनाकार, स्ट्रक्चरल इंजिनिअर आदींबाबत सविस्तर माहितीचा समावेश. • प्रकल्प वेळेत पूर्ण करण्यासाठी प्रकल्पाच्या बांधकाम खर्चासाठी एका वेगळया बँक खात्यात विशिष्ट रक्कम जमा करणे.